CELEX: 32016D1774
Language: ro
Date: 2016-10-04 00:00:00
Title: Decizia de punere în aplicare (UE) 2016/1774 a Comisiei din 4 octombrie 2016 de modificare a Deciziei 2010/381/UE privind măsurile de urgență aplicabile loturilor de produse de acvacultură importate din India și destinate consumului uman [notificată cu numărul C(2016) 6280] (Text cu relevanță pentru SEE)

6.10.2016   
            
            
               RO
            
            
               Jurnalul Oficial al Uniunii Europene
            
            
               L 271/7
            
         DECIZIA DE PUNERE ÎN APLICARE (UE) 2016/1774 A COMISIEI
   din 4 octombrie 2016
   de modificare a Deciziei 2010/381/UE privind măsurile de urgență aplicabile loturilor de produse de acvacultură importate din India și destinate consumului uman
   
      
         [notificată cu numărul C(2016) 6280]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare și hrana pentru animale în general și siguranța acestora în special, la nivelul Uniunii și la nivel național. El prevede măsuri de urgență pentru cazurile în care este evident că produsele alimentare sau hrana pentru animale importată dintr-o țară terță ar putea constitui un risc grav pentru sănătatea oamenilor, a animalelor sau pentru mediu și în care riscul respectiv nu poate fi limitat în mod satisfăcător prin măsurile luate de statele membre.
            
         
               (2)
            
            
               Directiva 96/23/CE a Consiliului (2) prevede că procesul de creștere a animalelor și procesul de fabricare a produselor primare de origine animală trebuie monitorizate în vederea detectării prezenței anumitor reziduuri și substanțe în animalele vii, în excrementele și în lichidele lor biologice, în țesuturile lor, precum și în produsele de origine animală, în hrana pentru animale și în apa potabilă.
            
         
               (3)
            
            
               Decizia 2010/381/UE a Comisiei (3) prevede că cel puțin 10 % dintre transporturile de produse de acvacultură importate din India și destinate consumului uman trebuie testate pentru depistarea prezenței substanțelor farmacologic active definite la articolul 2 litera (a) din Regulamentul (CE) nr. 470/2009 al Parlamentului European și al Consiliului (4), în special a cloramfenicolului, tetraciclinei, oxitetraciclinei și a clortetraciclinei, precum și a metaboliților nitrofuranilor.
            
         
               (4)
            
            
               Rezultatele testelor analitice efectuate de laboratoarele de control oficiale demonstrează că nivelul de conformitate al produselor de acvacultură importate din India destinate consumului uman este nesatisfăcător în ceea ce privește prezența reziduurilor de cloramfenicol, tetraciclină, oxitetraciclină, clortetraciclină și metaboliți ai nitrofuranilor.
            
         
               (5)
            
            
               Rezultatele unei inspecții efectuate în martie 2014 în India de serviciul de inspecție al Comisiei au confirmat faptul că garanțiile oferite de India privind situația reziduurilor din produse de acvacultură se bazează în mare măsură pe programele suplimentare de testare înainte de recoltare și de exportare, iar acestea atenuează într-o anumită măsură deficiențele de durată ale controalelor oficiale în ferme și, în special, ale controalelor oficiale foarte nesatisfăcătoare privind utilizarea medicamentelor veterinare. Cu toate acestea, gama relativ restrânsă de substanțe testate în respectivele programe suplimentare afectează fiabilitatea garanțiilor respective. Până în prezent, nu s-a dat curs în mod satisfăcător recomandărilor formulate în raportul de inspecție în ceea ce privește monitorizarea oficială a fermelor de acvacultură.
            
         
               (6)
            
            
               Este necesar să se adapteze măsurile prevăzute în Decizia 2010/381/UE a Comisiei aplicabile tuturor produselor de acvacultură destinate consumului uman importate din India. Obligația unei testări obligatorii ar trebui accentuată în continuare pentru a descuraja producătorii din India să utilizeze în mod necorespunzător substanțele relevante și pentru a reduce la minimum riscurile pentru sănătatea umană în Uniunea Europeană.
            
         
               (7)
            
            
               În urma implementării sistemul veterinar computerizat integrat („Traces”) în conformitate cu articolul 3 din Decizia 2004/292/CEE a Comisiei (5) și a utilizării îmbunătățite a modulului de import din Traces în ceea ce privește informațiile referitoare la rezultatele testelor de laborator, statele membre ar trebui scutite de obligațiile de raportare trimestrială stabilite la articolul 5 alineatul (2) din Decizia 2010/381/UE.
            
         
               (8)
            
            
               Prin urmare, Decizia 2010/381/UE ar trebui modificată în consecință.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Decizia 2010/381/UE se modifică după cum urmează:
   
               1.
            
            
               la articolul 3, alineatul (1) se înlocuiește cu următorul text:
               „(1)   Statele membre, utilizând planuri de eșantionare corespunzătoare, asigură prelevarea de eșantioane oficiale din cel puțin 50 % dintre transporturile prezentate în vederea importării la punctele de control la frontieră situate pe teritoriul lor. În cazul în care un transport este compus din produse de acvacultură din mai multe unități de origine, se vor preleva eșantioane pentru fiecare unitate în parte.”;
            
         
               2.
            
            
               la articolul 5, alineatul (2) se elimină.
            
         Articolul 2
   Prezenta decizie se adresează statelor membre.
   
      Adoptată la Bruxelles, 4 octombrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  Directiva 96/23/CE a Consiliului din 29 aprilie 1996 privind măsurile de monitorizare a anumitor substanțe și reziduuri ale acestora în animalele vii și în produsele de origine animală (JO L 125, 23.5.1996, p. 10).
   
      (3)  Decizia 2010/381/UE a Comisiei privind măsurile de urgență aplicabile loturilor de produse de acvacultură importate din India și destinate consumului uman (JO L 174, 9.7.2010, p. 51).
   
      (4)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).
   
      (5)  Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (JO L 94, 31.3.2004, p. 63).